Broer, suster van afspraakmoord-saak se ma ook vasZak Valentine. Foto: Facebook In ŉ bisarre wending is die ma van die broer en suster wat van die Krugersdorp-afspraakmoorde beskuldig word, in hegtenis geneem in verband met nóg ŉ saak wat die Krugersdorp-gemeenskap erg geskok het. Kapt. Appel Ernst, woordvoerder van die polisie, het aan Maroela Media bevestig Le Roux (20) en Marcelle (18) Steyn se ma is ook in hegtenis geneem. “Die 50-jarige vrou is Sondag saam met ŉ 35-jarige vrou in hegtenis geneem.” Hulle het reeds in die hof verskyn. Die saak is tot 2 Augustus uitgestel en hulle bly in aanhouding. Die twee vroue is in hegtenis geneem in verband met die saak van Zak Valentine. Dié 31-jarige voormalige makelaar is op 26 Junie in hegtenis geneem. Sy familie was onder die indruk dat hy in Desember in ŉ motorongeluk in Petrus Steyn in die Vrystaat verkool het. Valentine is op aanklag van bedrog in hegtenis geneem nadat hy glo ŉ lewenspolis van meer as R3,5 miljoen probeer eis het. Valentine moet weer op 23 Augustus in die hof verskyn wanneer sy borgtogaansoek sal voortgaan. Die twee vroue was glo ook betrokke by die vermeende bedrog. Die polisie het ook vroeër bevestig ŉ moordsaak word intussen in die Vrystaat ondersoek in verband met Valentine se “dood”, aangesien daar nou vasgestel moet word wie se lyk in die verdagte se motor gevind is. Valentine se vrou, Mikeila, is in Oktober 2012 in die egpaar se huis in Ruimsig, Roodepoort, vermoor. Die polisie het destyds haar moord saam met drie ander moorde ondersoek, aangesien dit vermoedelik met satanisme verband hou. Sy en die ander drie vermoordes was almal deel van dieselfde bediening. Dit is nie duidelik of enigiemand ooit vir die moorde in hegtenis geneem is nie. Le Roux en Marcelle word saam met Christiaan Kruger (29) en Fabian Luff (32) verdink van die Krugersdorp-afspraakmoorde op Hanlé Lategan, ’n eiendomsagent, en die versekeringsmakelaars Anthony Scholefield en Kevin McAlphine.